भारत-इंग्लैंड मैच में बारिश का खलल  
भारत और इंग्लैंड के बीच अंतिम टेस्ट के पहले दिन बारिश के कारण लंच के बाद का खेल नहीं हो सका। इंग्लैंड ने बिना विकेट खोए 75 रन बनाए हैं।
कप्तान एंड्रयू स्ट्रॉस और एलिस्टेयर कुक की उम्दा बल्लेबाजी के बाद भारत और इंग्लैंड के बीच खेले जा रहे चौथे और अंतिम क्रिकेट टेस्ट के पहले दिन बारिश ने खलल डाला। स्ट्रॉस और कुक की सलामी जोड़ी ने लंच तक मेजबान टीम का स्कोर बिना विकेट खोए 75 रन तक पहुंचाया, जिसके बाद ब्रेक के दौरान ही बारिश होने लगी और खेल दोबारा शुरू नहीं हो सका।  बारिश रुक-रुककर होती रही, जिसके कारण अंपायरों ने कई बार मैदान का निरीक्षण किया, लेकिन अंतत: दिन का खेल रद्द करने का फैसला किया। पहले दिन केवल 26 ओवर का ही खेल हो सका।  स्ट्रॉस अब तक 74 गेंद में पांच चौकों की मदद से 38 रन बना चुके हैं, जबकि कुक ने 82 गेंद का सामना करते हुए चार चौकों की मदद से 34 रन बनाए हैं। भारत लॉर्ड्स, ट्रेंटब्रिज और एजबेस्टन में करारी शिकस्त के बाद शृंखला में 0-3 से पिछड़ रहा है और इस मैच में जीत दर्ज करके अपनी प्रतिष्ठा बचाने के लक्ष्य के साथ उतरा है।  टीम को हालांकि मैच की शुरुआत से पहले ही करारा झटका लगा, जब सीरीज में उसके सबसे सफल गेंदबाज प्रवीण कुमार एजबेस्टन में तीसरे टेस्ट में बायें टखने में लगी चोट से नहीं उबर पाए और इस मैच से बाहर हो गए। उनकी जगह तेज गेंदबाज आरपी सिंह को अंतिम एकादश में शामिल किया गया, जो तीन साल से भी अधिक समय बाद टेस्ट क्रिकेट में वापसी कर रहे हैं।  इंग्लैंड के कप्तान स्ट्रॉस ने बल्लेबाजी की अनुकूल पिच पर टॉस जीतकर पहले बल्लेबाजी करने का फैसला किया और एजबेस्टन में पिछले टेस्ट में 294 रन की पारी खेलने वाले कुक के साथ मिलकर मेजबान टीम को अच्छी शुरुआत दिलाई। भारत के गेंदबाजों को एक बार फिर मेजबान टीम के बल्लेबाजों के आगे जूझना पड़ा।  भारतीय कप्तान महेंद्र सिंह धोनी ने दक्षिण अफ्रीका के खिलाफ अहमदाबाद में अप्रैल, 2008 में अपना पिछला टेस्ट खेलने वाले आरपी सिंह और इशांत शर्मा से गेंदबाजी की शुरुआत कराई, लेकिन इन दोनों ही गेंदबाजों ने निराश किया। तेज गेंदबाज श्रीसंत भी उम्मीदों पर खरे नहीं उतरे। स्ट्रॉस ने उन्हें विशेष रूप से निशाना बनाया और उन पर तीन चौके मारे।  मेजबान टीम के बल्लेबाज हालांकि खुलकर शॉट नहीं खेल पाए और टीम इंडिया के गेंदबाजों ने रन गति पर अंकुश लगाकर रखा। मेहमान टीम के गेंदबाजों को लेकिन कोई सफलता नहीं मिली, जिससे इंग्लैंड की शुरू में विकेट बचाने की रणनीति सफल रही।  लंच के दौरान ही हालांकि बारिश शुरू हो गई, जिसके बाद खेल दोबारा शुरू नहीं हो सका, जिससे निश्चित तौर पर इंग्लैंड की टीम को निराशा हुई होगी। इससे पहले इंग्लैंड ने एजबेस्टन में भारत को पारी और 242 रन से हराने वाली टीम में कोई बदलाव नहीं किया।